Polymyxins disenarai sebagai bahan terlarang dalam semua produk ubat veterinar
KUALA LUMPUR: Kementerian Kesihatan Malaysia (KKM) bersetuju menyenaraikan semua polymyxins sebagai bahan terlarang dalam semua produk ubat veterinar bagi semua spesies sasaran, kecuali produk ubat veterinar yang mengandungi Polymyxin B dalam bentuk sediaan topikal. Ketua Pengarah Kesihatan Tan Sri Dr Noor Hisham Abdullah berkata keputusan itu, yang dicapai dalam Mesyuarat Pihak Berkuasa Kawalan Dadah (PBKD) kali ke-381 yang bersidang pada 2 Februari lepas, merupakan langkah mengurangkan risiko kerintangan antimikrobial (AMR) terhadap polymyxins. “Polymyxin khususnya Polymyxin E (Colistin) mempunyai potensi untuk disalahguna dalam makanan haiwan sebagai agen growth promoter. Penggunaan Polymyxin E (Colistin) secara berleluasa boleh menyumbang kepada kerintangan antimikrobial (Antimicrobial Resistance, AMR),” katanya dalam kenyataan di sini, hari ini. Sehubungan itu katanya, mesyuarat PBKD turut bersetuju agar pembatalan pendaftaran produk ubat veterinar berdaftar yang mengandungi Polymyxin E (Colistin) berkuat kuasa serta-merta. Beliau berkata pengilangan, pengimportan dan pembekalan produk juga tidak dibenarkan serta-merta, manakala Pemegang Pendaftaran Produk dibenarkan untuk menghabiskan stok sedia ada di pasaran dalam tempoh tiga bulan dari tarikh surat pembatalan produk. “Mesyuarat PBKD juga bersetuju dengan keputusan untuk tidak mempertimbangkan permohonan pendaftaran semula bagi produk ubat veterinar yang mengandungi polymyxins (kecuali polymyxin B dalam bentuk sediaan topikal) berkuat kuasa serta-merta,” katanya. Polymyxins (seperti Polymyxin E (Colistin) dan Polymyxin B) telah dikategorikan sebagai Critically Important Antimicrobials oleh pihak World Health Organization (WHO) berdasarkan Annex 1 Penerbitan WHO Critically Important Antimicrobials for Human Medicine. “Polymyxins turut dikategorikan sebagai highest priority berdasarkan Table 2: Prioritization of antimicrobials categorized as “Critically Important” in human medicine kerana telah menepati kesemua faktor keutamaan,” kata Dr Noor Hisham. – Bernama 
See author's posts
